ראובן שפר

ראובן שפר  (8 ביוני 1925 – 22 במרץ 2011) היה שחקן תיאטרון וקולנוע ישראלי.

ביוגרפיה
ראובן שפר נולד ב-1925 בתל אביב. סיים את לימודיו התיכוניים בבית הספר אליאנס.

בצעירותו השתתף כזמר בולט במקהלת רון בניצוחו של קונראד מן, יחד עם שמעון ישראלי ודוד חנין.

בשנת 1957 הצטרף ללהקת הזמר "רביעיית מועדון התיאטרון" לצד גדעון זינגר, יענקלה בן סירא ושמעון בר. רביעיית מועדון התיאטרון ביצעה שירים שכתב עבורה חיים חפר, ביניהם "אין כמו יפו בלילות", "איך הפשפש עלה למעלה" והשיר בתרגומו של דן אלמגור "גוי של שבת". 

במשך כעשור שיחק בתיאטרון גיורא גודיק ובתיאטרון חיפה ובשנת 1973 הצטרף לתיאטרון הקאמרי. במהלך הקריירה שלו, שיחק שפר בתיאטרון בתפקידים בולטים ומגוונים. בין תפקידיו היו יעקב במחזה "יוסף וכתונת הפסים" וקיסר אוסטריה ב"אמדאוס". כמו כן השתתף גם ב"איי לייק מייק", "החלילן מהמלין", "הוא הלך בשדות", "ייסורי איוב", "טוב", "סוויני טוד", "כטוב בעיניכם", "ילדי הירח", "אמדאוס", "כובע הקש האיטלקי" ובעוד הצגות רבות.

בקולנוע השתתף שפר בין היתר בסרטים "סאלח שבתי", "ארבינקא", "תעלת בלאומילך", "עזית הכלבה הצנחנית", סלומוניקו, "צ'רלי וחצי", "נס בעיירה" וכן בסרט עטור הפרסים "Voyages". 

שפר דיבב בסדרה המצוירת "הדבורה מאיה" משנת 1979 את פליפ החרגול, ושר את שיר הפתיחה. כמו כן בסרט "אליס בארץ הפלאות", תרם את קולו לדמותו של "הכובען המטורף".
שפר השתתף בשתי תוכניות של הטלוויזיה החינוכית - "גאומטריה" ו"חשבון פשוט" בתפקיד ד"ר גוטמן. 

ב-1982 זכה בפרס אברהם בן-יוסף על גילום תפקיד הקיסר יוזף השני בהצגה אמדאוס.

בשנת 2011 נפטר שפר בביתו בתל אביב בגיל 86 ונטמן בבית העלמין ירקון. הוא הותיר אחריו אשה ושתי בנות.

עיריית תל אביב קבעה לוחית זיכרון בכניסה לביתו ברחוב שלמה המלך 22.

קישורים חיצוניים

 
 ראובן שפר באתר "אישים"
 
 
 
 
 
 ראובן שפר (2011-1925) אתר הבמה, 23 במרץ 2011
 השחקן ראובן (רובק'ה) שפר נפטר בגיל 86 אתר התיאטרון הקאמרי, 22 במרץ 2011
 מידע על רביעיית מועדון התיאטרון, אתר נוסטלגיה
 המאייר שאול נמרי חולק כבוד אחרון, דה מרקר
 השחקן ראובן שפר הלך לעולמו, וואלה!, 22 במרץ 2011
 השחקן ראובן (רובק'ה) שפר הלך לעולמו, עכבר העיר, 22 במרץ 2011
 השחקן ראובן שפר הלך לעולמו, באתר "אינדקס"
  
 

אנשי היישוב ילידי הארץ
קריינים ישראלים
שחקני תיאטרון ישראלים
שחקני קולנוע וטלוויזיה ישראלים
מדבבים ישראלים
אישים הקבורים בבית הקברות ירקון
בוגרי תיכון אליאנס (תל אביב)
ישראלים שנולדו ב-1925
ישראלים שנפטרו ב-2011